Source: https://eur-lex.europa.eu/legal-content/MT/TXT/?uri=CELEX:32009R0642
Timestamp: 2019-05-25 12:15:08+00:00
Document Index: 1127728

Matched Legal Cases: ['arti 1', 'arti 5', 'arti 1', 'arti 3', 'arti 4', 'arti 5', 'arti 1', 'arti 2', 'arti 2', 'arti 1', 'arti 2', 'arti 4', 'arti 4', 'arti 1', 'arti 2', 'arti 3', 'arti 1', 'arti 2', 'arti 3']

Regolament tal-Kummissjoni (KE) Nru 642/2009 tat- 22 ta' Lulju 2009 li jimplimenta d-Direttiva 2005/32/KE tal-Parlament Ewropew u tal-Kunsill fir-rigward tar-rekwiżiti tal-ekodisinn għat-televixins (Test b’relevanza għaż-ŻEE)
REGOLAMENT TAL-KUMMISSJONI (KE) Nru 642/2009
tat-22 ta' Lulju 2009
li jimplimenta d-Direttiva 2005/32/KE tal-Parlament Ewropew u tal-Kunsill fir-rigward tar-rekwiżiti tal-ekodisinn għat-televixins
Wara li kkunsidrat id-Direttiva 2005/32/KE tal-Parlament Ewropew u tal-Kunsill tas-6 ta’ Lulju 2005 dwar it-twaqqif ta’ qafas għall-iffissar tar-rekwiżiti għall-ekodisinn ta’ prodotti li jużaw l-enerġija u li temenda d-Direttiva tal-Kunsill 92/42/KEE u d-Direttivi tal-Parlament Ewropew u tal-Kunsill 96/57/KE u 2000/55/KE (1), u b’mod partikolari l-Artikolu 15(1) tagħha,
Wara li kkonsultat il-Forum Konsultattiv dwar l-Ekodisinn,
Skont id-Direttiva 2005/32/KE, ir-rekwiżiti tal-ekodisinn għandhom jiġu stabbiliti mill-Kummissjoni għal prodotti li jużaw l-enerġija li jirrappreżentaw volumi sinifikanti ta’ bejgħ u kummerċ, li għandhom impatt ambjentali sinifikanti, u li jippreżentaw potenzjal sinifikanti għat-titjib f’termini tal-impatt ambjentali tagħhom mingħajr ma jinvolvu spejjeż żejda.
L-Artikolu 16(2), l-ewwel inċiż, tad-Direttiva 2005/32/KE jipprovdi li skont il-proċedura msemmija fl-Artikolu 19(3) u l-kriterji stabbiliti fl-Artikolu 15(2), u wara konsultazzjoni mal-Forum Konsultattiv dwar l-Ekodisinn, il-Kummissjoni tintroduċi, kif xieraq, miżuri implimentattivi mmirati lejn prodotti elettroniċi għall-konsumaturi.
Il-Kummissjoni wettqet studju ta’ tħejjija li stħarreġ l-aspetti tekniċi, ambjentali u ekonomiċi tat-televixins. L-istudju ġie żviluppat flimkien ma’ persuni interessati u partijiet ikkonċernati mill-Komunità u minn pajjiżi terzi, u r-riżultati ġew ippubblikati fuq is-sit EUROPA tal-Kummissjoni.
It-televixins jirrappreżentaw grupp ta’ prodotti elettroniċi tal-konsum li huwa sinifikanti f’termini ta’ konsum tal-elettriku u għalhekk huma prijorità fil-politika tal-ekodisinn.
L-aspett ambjentali tat-televixins li huwa identifikat bħala sinifikanti għall-finijiet ta’ dan ir-Regolament huwa l-konsum tal-elettriku fil-fażi tal-użu.
Il-konsum elettriku relatat mat-televixins ġie stmat għal 60 TWh fl-2007 fil-Komunità, li jikkorrispondi għal 24 Mt emissjonijiet ta’ CO2. Jekk ma jittiħdux miżuri speċifiċi biex jiġi limitat dan il-konsum, huwa mbassar li l-konsum tal-elettriku jiżdied għal 132 TWh fl-2020. L-istudju ta’ tħejjija juri li l-konsum tal-elettriku fil-fażi tal-użu jista’ jitnaqqas b’mod sinifikanti.
Aspetti ambjentali oħra ta’ rilevanza għandhom x’jaqsmu mas-sustanzi perikolużi użati fil-produzzjoni tat-televixins u l-iskart mit-televixins li jintrema ma’ tmiem ħajjithom. It-titjib fl-impatt ambjentali relatat ġie indirizzat fid-Direttiva 2002/95/KE tal-Parlament Ewropew u tal-Kunsill tas-27 ta’ Jannar 2003 dwar ir-restrizzjoni tal-użu ta’ ċerti sustanzi ta’ riskju fit-tagħmir elettriku u elettroniku (2), u d-Direttiva 2002/96/KE tas-27 ta’ Jannar 2003 dwar skart ta’ tagħmir elettriku u elettroniku (WEEE) (3), rispettivament, u ma għandux jiġi indirizzat ulterjorment minn dan ir-Regolament.
L-istudju ta’ tħejjija juri li mhumiex meħtieġa rekwiżiti dwar parametri oħra tal-ekodisinn imsemmija fl-Anness I, il-Parti 1, tad-Direttiva 2005/32/KE.
It-tnaqqis fil-konsum tal-elettriku mit-televixins huwa possibbli/vijabbli billi jiġu applikati teknoloġiji eżistenti bla sjieda li jkunu ta’ nfiq effikaċi u li jistgħu jwasslu għal tnaqqis tal-ispejjeż magħquda għax-xiri u t-tħaddim tat-televixins.
Ir-rekwiżiti tal-ekodisinn għandhom jarmonizzaw ir-rekwiżiti tal-konsum tal-elettriku għat-televixins fil-Komunità kollha, u b’hekk jikkontribwixxu għall-funzjonament tas-suq intern u għat-titjib tal-prestazzjoni ambjentali ta’ dawn il-prodotti.
Ir-rekwiżiti tal-ekodisinn ma għandhomx ikollhom impatt negattiv fuq il-funzjonalità tal-prodott u ma għandhomx jaffettwaw ħażin is-saħħa, is-sikurezza jew l-ambjent. B’mod partikolari, il-benefiċċji tat-tnaqqis tal-konsum tal-elettriku waqt il-fażi tal-użu għandhom aktar milli jpattu għall-impatti ambjentali potenzjali addizzjonali waqt il-fażi tal-produzzjoni.
Dħul fis-seħħ gradwali tar-rekwiżiti tal-ekodisinn għandu jipprovdi qafas ta’ żmien xieraq biex il-manifatturi jadattaw il-prodotti tagħhom. Iż-żmien għal din l-introduzzjoni għandu jkun wieħed fejn l-impatti negattivi fuq il-funzjonalitajiet tat-tagħmir diġà fis-suq jiġu evitati, u fejn jitqiesu l-impatti tal-ispejjeż għall-manifatturi, partikolarment l-impriżi ż-żgħar u ta’ daqs medju, filwaqt li jiġi żgurat l-ilħiq f’waqtu tal-għanijiet ta’ dan ir-Regolament.
Il-kejl tal-parametri rilevanti tal-prodott għandu jsir bis-saħħa ta’ proċeduri ta’ kejl affidabbli, akkurati u riproduċibbli, li jqisu l-metodi ta’ kejl l-aktar avvanzati rikonoxxuti inklużi, fejn huma disponibbli, stanDards armonizzati adottati mill-korpi ta’ stanDardizzazzjoni Ewropej, kif elenkati fl-Anness I għad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istanDards u tar-Regolamenti Tekniċi (4) dwar servizzi tas-Soċjetà tal-Informazzjoni.
Dan ir-Regolament għandu jkabbar il-penetrazzjoni fis-suq ta’ teknoloġiji li jnaqqsu l-impatt ambjentali tat-televixins, u jwassal għal iffrankar tal-elettriku stmat għal 28 TWh fis-sena sal-2020, meta mqabbel ma’ qagħda fejn ma jittieħu l-ebda miżuri.
Skont l-Artikolu 8 tad-Direttiva 2005/32/KE, dan ir-Regolament għandu jispeċifika l-proċeduri applikabbli għall-valutazzjoni tal-konformità.
Sabiex jiġu ffaċilitati l-kontrolli tal-konformità, il-manifatturi għandhom jipprovdu tagħrif fid-dokumentazzjoni teknika msemmija fl-Annessi IV u V tad-Direttiva 2005/32/KE safejn dan it-tagħrif ikun relatat mar-rekwiżiti stipulati f’dan ir-Regolament.
L-aħjar livelli li huma disponibbli bħalissa f’dak li jirrigwarda effiċjenza fl-użu tal-enerġija waqt li t-tagħmir ikun Mixgħul u impatti ambjentali mnaqqsa marbuta mas-sustanzi perikolużi huma identifikati bid-Deċiżjoni tal-Kummissjoni 2009/300/KE tat-12 ta' Marzu 2009 li tistabbilixxi l-kriterji ekoloġiċi riveduti għall-għoti tal-ekotikketta Komunitarja lit-televixins (5). Dan għandu jgħin biex jiġu żgurati d-disponibbiltà u l-aċċessibbiltà wiesgħa tal-informazzjoni, partikolarment għall-impriżi ż-żgħar u ta’ daqs medju u għal ditti żgħar ħafna, u dan għandu jiffaċilita aktar l-integrazzjoni tal-aqwa teknoloġiji ta’ disinn biex jitnaqqas il-konsum tal-enerġija. Il-punti ta’ riferiment għall-aħjar teknoloġija disponibbli għalhekk ma għandhomx jiġu identifikati f’dan ir-Regolament.
Ir-rekwiżiti tal-ekodisinn, applikabbli mis-7 ta’ Jannar 2013, skont ir-Regolament tal-Kummissjoni (KE) Nru 1275/2008 tas-17 ta’ Diċembru 2008 li jimplimenta d-Direttiva 2005/32/KE tal-Parlament Ewropew u tal-Kunsill dwar ir-rekwiżiti tal-ekodisinn għall-konsum tal-elettriku ta’ tagħmir tal-elettriku u elettroniku tad-Dar u tal-uffiċċju f’modalità Stennija u f’modalità Mitfi (6) għandhom japplikaw għat-televixins fi żmien qabel dak provdut f’dak ir-Regolament minħabba li t-teknoloġiji li jikkonformaw mad-dispożizzjonijiet tiegħu jistgħu jiġu implimentati fuq medda iqsar ta’ żmien fir-rigward tat-televixins u jkun jista’ jinkiseb iffrankar addizzjonali tal-enerġija. Ir-Regolament (KE) Nru 1275/2008 ma għandux għaldaqstant japplika għat-televixins u għandu jiġi emendat skont dan.
Il-miżuri stipulati f’dan ir-Regolament huma skont l-opinjoni tal-Kumitat stabbilit permezz tal-Artikolu 19(1) tad-Direttiva 2005/32/KE,
Dan ir-Regolament jistabbilixxi rekwiżiti tal-ekodisinn għat-tqegħid fis-suq tat-televixins.
Minbarra d-definizzjonijiet stipulati fid-Direttiva 2005/32/KE, għandhom japplikaw id-definizzjonijiet li ġejjin:
“sett tat-televixin” tfisser prodott primarjament iddiżinjat għall-wiri u l-qbid ta’ sinjali awdjoviżivi li jitqiegħed fis-suq taħt tismija waħda ta’ mudell jew sistema, u li jikkonsisti minn:
tjuner/riċevitur wieħed jew aktar u funzjonijiet fakultattivi addizzjonali għall-ħżin tad-dejta u/jew il-wiri bħal diska diġitali versatili (DVD), drajv tal-hard disk (HDD) jew reġistratur tal-vidjokasetts (VCR), jew f’unità waħdanija flimkien mal-unità tal-wiri, jew f’unità separata jew aktar.
“moniter tat-televixin” tfisser prodott iddiżinjat biex juri fuq skrin integrat sinjal vidjo minn għadd ta’ sorsi, inkluż sinjali tax-xandir televiżiv, li fakultattivament jikkontrolla u jirriproduċi sinjali awdjo minn apparat sors estern, li jkun imqabbad bis-saħħa ta’ mogħdijiet stanDardizzati għas-sinjali vidjo inkluż konnetturi cinch (komponenti, kompożitu), SCART, HDMI, u stanDards bla fili tal-ġejjieni (iżda bl-esklużjoni ta’ mogħdijiet mhux stanDardizzati tas-sinjal vidjo bħal DVI u SDI), imma li ma jistax jirċievi u jipproċessa sinjali tax-xandir;
“modalità tad-Dar” tfisser is-setting tat-televixin li jkun rakkomandat mill-manifattur għal użu normali fid-djar;
‘modalità/ajiet Stennija’ tfisser kundizzjoni li fih l-apparat ikun imqabbad mal-mejn tad-dawl, jiddependi fuq enerġija li ġejja mis-sors tal-elettriku tal-mejn biex jaħdem kif suppost, u joffri l-funzjonijiet li ġejjin biss, li jistgħu jippersistu għal żmien indefinit:
funzjoni ta’ riattivazzjoni, inkella funzjoni ta’ riattivazzjoni u sempliċement indikazzjoni li din il-funzjoni ġiet attivata, u/jew
turija ta’ informazzjoni jew status;
“modalità Mitfi” tfisser kundizzjoni meta t-tagħmir ikun imqabbad mad-dawl tal-mejn u ma jkun qed jipprovdi l-ebda funzjoni; din tinkludi wkoll:
kundizzjonijiet li jipprovdu biss indikazzjoni ta’ modalità Mitfi;
kundizzjonijiet li jipprovdu biss funzjonalitajiet maħsuba biex jiżguraw kompatibilità elettromanjetika skont id-Direttiva 2004/108/KE tal-Parlament Ewropew u tal-Kunsill (7).
“funzjoni ta’ riattivazzjoni” tfisser funzjoni li tippermetti l-attivazzjoni ta’ modalitajiet oħra, fosthom il-modalità Mixgħul, permezz ta’ swiċċ imbiegħed li jinkludi l-apparat tal-kontroll mill-bogħod, sonda interna, tajmer għal kundizzjoni li tipprovdi funzjonijiet addizzjonali, fosthom il-modalità Mixgħul;
“turija ta’ informazzjoni jew status” tfisser funzjoni kontinwa li tipprovdi informazzjoni jew inkella li tindika l-istatus tat-tagħmir fuq unità tal-wiri, inklużi arloġġi;
“menu obbligatorju” tfisser għadd ta’ settings tat-televixin, definiti minn qabel mill-manifattur, minn fejn l-utent tat-televixin għandu jagħżel setting partikolari malli t-televixin jinxtegħel għall-ewwel Darba;
“riżoluzzjoni HD sħiħa” tfisser riżoluzzjoni tal-iskrin b’għadd fiżiku ta’ pixels ta’ mhux anqas minn 1 920 × 1 080 pixel.
Ir-rekwiżiti tal-ekodisinn għat-televixins huma stipulati fl-Anness I.
Il-konformità mar-rekwiżiti tal-ekodisinn għandhom jitkejlu skont il-metodi stabbiliti fl-Anness II.
Il-proċedura tal-valutazzjoni tal-konformità msemmija fl-Artikolu 8 tad-Direttiva 2005/32/KE għandha tkun is-sistema interna tal-kontroll tad-disinn stabbilita fl-Anness IV ta’ dik id-Direttiva jew is-sistema tal-ġestjoni għall-valutazzjoni tal-konformità stabbilita fl-Anness V ta’ dik id-Direttiva.
Id-dokumentazzjoni teknika li għandha tiġi pprovduta għall-valutazzjoni tal-konformità hija stipulata fil punt (1) tal-Parti 5 tal-Anness I għal dan ir-Regolament.
Għandhom isiru kontrolli ta’ sorveljanza skont il-proċedura ta’ verifika definita fl-Anness III.
Sa mhux aktar tard minn 3 snin wara d-dħul fis-seħħ ta’ dan ir-Regolament, il-Kummissjoni għandha tevalwa dan ir-Regolament fid-dawl tal-progress teknoloġiku u tippreżenta r-riżultati ta’ din l-evalwazzjoni lill-Forum Konsultattiv dwar l-Ekodisinn,
Emenda għar-Regolament (KE) Nru 1275/2008
L-Anness I, il-punt (3) għar-Regolament (KE) Nru 1275/2008 għandu jinbidel bit-test stipulat fl-Anness IV għal dan ir-Regolament.
2. Ir-rekwiżiti tal-ekodisinn stipulati fil-punt (1) tal-Parti 1, il-Parti 3, il-Parti 4 u l-punt (2) tal-Parti 5 tal-Anness I għandhom japplikaw mill-20 ta' Awwissu 2010.
Ir-rekwiżiti tal-ekodisinn stipulati fil-punt (2), il-Parti 1 tal-Anness I għandhom japplikaw mill-1 ta’ April 2012.
Ir-rekwiżiti tal-ekodisinn stipulati fil-punti (1)(a) sa (1)(e) tal-Parti 2 tal-Anness I għandhom japplikaw mis-7 ta’ Jannar 2010.
Ir-rekwiżiti tal-ekodisinn stipulati fil-punti (2)(a) sa (2)(e) tal-Parti 2 tal-Anness I għandhom japplikaw mill-20 ta' Awwissu 2011.
Magħmul fi Brussell, it-22 ta’ Lulju 2009.
(1) ĠU L 191, 22.7.2005, p. 29.
(2) ĠU L 37, 13.2.2003, p. 19.
(3) ĠU L 37, 13.2.2003, p. 24.
(5) ĠU L 82, 28.3.2009, p. 3.
(6) ĠU L 339, 18.12.2008, p. 45.
(7) ĠU L 390, 31.12.2004, p. 24.
1. KONSUM TAL-ENERĠIJA BIL-MODALITÀ MIXGĦUL
[daħħal data fissa: Sena wara d-dħul fis-seħħ ta’ dan ir-Regolament]:
Il-konsum tal-enerġija bil-modalità Mixgħul ta’ televixin b’erja viżibbli tal-iskrin A espressa f’dm2 m’għandhiex taqbeż il-limiti li ġejjin:
Riżoluzzjoni HD sħiħa
Ir-riżoluzzjonijiet l-oħra kollha
Settijiet tat-televxin
Moniters tat-televixin
Mill-1 ta’ April 2012:
Ir-riżoluzzjonijiet kollha
2. Konsum tal-enerġija bil-modalità Stennija/Mitfi
Mis-7 ta’ Jannar 2010:
Konsum tal-enerġija bil-“modalità Mitfi”
Il-konsum tal-enerġija tat-televixins fi kwalunkwe modalità Mitfi ma għandux jaqbeż 1.00 Watt.
Konsum f’ “modalità/ajiet Stennija”:
Il-konsum tal-enerġija ta’ televixins fi kwalunkwe kundizzjoni li tipprovdi biss funzjoni ta’ riattivazzjoni, jew li tipprovdi biss funzjoni ta’ riattivazzjoni u sempliċi indikazzjoni ta’ funzjoni ta’ riattivazzjoni li ġiet attivata, ma għandux jaqbez 1,00 Watt.
Il-konsum tal-enerġija ta’ televixins fi kwalunkwe kundizzjoni li tipprovdi biss wirja ta’ informazzjoni jew status, jew li tipprovdi taqgħqida ta’ funzjoni ta’ riattivazzjoni u wirja ta’ informazzjoni jew status, ma għandux jaqbez 2,00 Watts.
Disponibbiltà tal-modalità Mitfi u/jew Stennija
It-televixins għandu jkollhom modalità Mitfi u/jew modalità Stennija, u/jew kundizzjoni oħra li ma taqbiżx ir-rekwiżiti applikabbli tal-konsum tal-enerġija għall-modalità Mitfi u/jew modalità Stennija meta t-televixin ikun imqabbad mal-mejn tad-dawl.
Għal settijiet ta’ televixins li jikkonsistu minn unità tal-wiri, u tjuner/riċevitur wieħed jew aktar u funzjonijiet fakultattivi addizzjonali għall-ħżin tad-dejta u/jew il-wiri bħal diska diġitali versatili (DVD), drajv tal-hard disk (HDD) jew reġistratur tal-vidjokasetts (VCR) f’unità separata jew aktar, japplikaw il-punti a sa c għall-unità tal-wiri u għall-għall-unità/ajiet separata/i individwalment.
Mill-20 ta' Awwissu 2011:
Il-konsum tal-enerġija tat-televixins fi kwalunkwe modalità Mitfi ma għandux jaqbeż 0.30 Watt, sakemm ma tintlaħaqx il-kundizzjoni fil-paragrafu li jmiss
Għat-televixins bi swiċċ faċilment viżbbli, li t-televixin iqiegħdu f’kundizzjoni b’konsum tal-elettriku li ma jaqbiżx 0,01 Watts meta jitpoġġa fil-pożizzjoni tat-tifi, il-konsum tal-enerġija ta’ kwalunkwe kundizzjoni oħra tal-modalità Mitfi tat-televixin ma għandhiex taqbeż 0,50 Watts.
Il-konsum tal-enerġija ta’ televixins fi kwalunkwe kundizzjoni li tipprovdi biss funzjoni ta’ riattivazzjoni, jew li tipprovdi biss funzjoni ta’ riattivazzjoni u sempliċi indikazzjoni ta’ funzjoni ta’ riattivazzjoni li ġiet attivata, ma għandux jaqbez 0,50 Watt.
Il-konsum tal-enerġija ta’ televixins fi kwalunkwe kundizzjoni li tipprovdi biss turija ta’ informazzjoni jew status, jew li tipprovdi biss taqgħqida ta’ funzjoni ta’ riattivazzjoni u turija ta’ informazzjoni jew status, ma għandux jaqbez 1,00 Watts.
Tifi awtomatiku
It-televixins għandhom jipprovdu funzjoni bil-karatteristiċi li ġejjin:
Wara mhux aktar minn 4 sigħat f’modalità Mixgħul wara l-aħħar interazzjoni mal-utent u/jew bdil tal-kanal, it-televixin għandu jintefa awtomatikament minn Mixgħul għal
modalità Stennija; jew
modalità Mitfi; jew
kundizzjoni oħra li ma taqbiżx ir-rekwiżiti applikabbli tal-konsum tal-enerġija għall-modalità Mitfi u/jew il-modalità Stennija.
It-televixins għandhom juru messaġġ li javża qabel ma sseħħ il-bidla awtomatika mill-modalità Mixgħul għall-kundizzjoni/modalitajiet applikabbli.
Din il-funzjoni għandha tkun issettjata bħala n-norma.
Għal settijiet ta’ televixins li jikkonsistu minn unità tal-wiri, u tjuner/riċevitur wieħed jew aktar u funzjonijiet fakultattivi addizzjonali għall-ħżin tad-dejta u/jew il-wiri bħal diska diġitali versatili (DVD), drajv tal-hard disk (HDD) jew reġistratur tal-vidjokasetts (VCR) f’unità separata, il-punti (a)-(d) japplikaw għall-unità tal-wiri u għall-unità separata individwalment.
3. “MODALITÀ DAR” GĦAL TELEVIXINS LI JASLU B’MENU OBBLIGATORJU
Mill-20 ta' Awwissu 2010:
Televixins li jitlagħlhom menu obbligatorju malli jinxtgħelu għall-ewwel Darba għandhom jipprovdu “modalità Dar” fil-menu obbligatorju, li għandu jkun l-għażla awtomatika malli t-televixin jinxtgħel għall-ewwel Darba. Jekk l-utent jagħżel modalità differenti mill-“modalità tad-Dar” malli t-televixin jinxtegħel għall-ewwel Darba, għandu jkun hemm proċess ta’ għażla ieħor li jikkonferma din il-preferenza.
4. LUMINANZA MASSIMA
Televixins mingħajr menu obbligatorju: il-luminanza massima tal-modalità Mitfi tat-televixin kif maħruġ mill-manifattur ma għandhiex tkun inqas minn 65 % tal-luminanza massima tal-iktar kundizzjoni luminuża bil-modalità Mixgħul mogħtija mit-televixin.
Televixins b’menu obbligatorju: Il-luminanza massima tal-modalità Dar ma għandhiex tkun inqas minn 65 % tal-luminanza massima tal-iktar kundizzjoni luminuża bil-modalità Mixgħul mogħtija mit-televixin.
5. INFORMAZZJONI LI TRID TINGĦATA MILL-MANIFATTURI
Għall-finijiet tal-valutazzjoni tal-konformità msemmija fl-Artikolu 5, id-dokumentazzjoni teknika għandha tinkludi dawn l-elementi:
parametri tal-ittestjar għall-kejl
Vultaġġ tal-ittestjar f’V u frekwenza f’Hz
Distorsjoni armonika totali mis-sistema ta’ forniment tal-elettriku
it-terminal tad-dħul għas-sinjali tat-test awdjo u vidjo
informazzjoni u dokumentazzjoni dwar l-istrumentazzjoni, is-sistema u ċ-ċirkwiti li jintużaw għall-ittestjar elettriku
modalità Mitfi;
id-dejta dwar il-konsum tal-enerġija f’Watts imqarrba sal-ewwel ċifra wara l-punt deċimali għal-kejl tal-qawwa sa 100 Watt, u sal-ewwel numru sħiħ għall-kejl tal-qawwa ’l fuq minn 100 Watt
il-karatteristiċi tas-sinjal vidjo dinamiku tal-kontenut imxandar li jirrappreżenta kontenut tipiku ta’ xandir televiżiv
is-sekwenza tal-passi biex tintlaħaq kundizzjoni stabbli fir-rigward tal-konsum tal-enerġija
barra minn hekk, għat-televixins b’menu obbligatorju, il-proporzjon tal-luminanza massima tal-modalità tad-Dar u l-luminanza massima tal-iktar kundizzjoni luminuża bil-modalità Mixgħul mogħtija mit-televixin, espressa f’perċentwal
barra minn hekk, għall-moniters tat-televixin, deskrizzjoni tal-karatteristiċi rilevanti ta' tjuner użat għall-kejl.
għal kull modalità Stennija u/jew modalità Mitfi
id-dejta dwar il-konsum tal-enerġija f’Watts, imqarrba sat-tieni ċifra wara l-punt deċimali
il-metodu tal-kejl użat
id-deskrizzjoni ta’ kif intgħażlet jew ġiet ipprogrammata l-modalità tal-apparat
is-sekwenza tal-avvenimenti biex tintlaħaq il-modalità li biha l-apparat awtomatikament jibdel il-modalitajiet
id-dewmien tal-kundizzjoni Mixgħul qabel mat-televixin awtomatikament jilħaq ill-modalità Stennija jew Mitfi, jew kundizzjoni oħra li ma taqbiżx ir-rekwiżiti applikabbli tal-konsum tal-enerġija għall-modalità Mitfi u/jew modalità Stennija.
jekk it-televixin fihx merkurju jew ċomb: il-kontenut tal-merkurju bħala X,X mg, u l-preżenza taċ-ċomb
L-informazzjoni li ġejja trid tkun disponibbli pubblikament fuq websajts b’aċċess ħieles:
id-dejta dwar il-konsum tal-enerġija fil-modalità Mixgħul f’Watts imqarrba sal-ewwel ċifra wara l-punt deċimali għal-kejl tal-qawwa sa 100 Watt, u sal-ewwel numru sħiħ għall-kejl tal-qawwa ’l fuq minn 100 Watt
għal kull modalità Stennija u/jew Mitfi, id-dejta dwar il-konsum tal-enerġija f’Watts, imqarrba sat-tieni ċifra wara l-punt deċimali
għat-televixins mingħajr menu obbligatorju: il-proporzjon tal-luminanza massima tal-modalità Mitfi tat-televixin kif maħruġ mill-manifattur u l-luminanza massima tal-iktar kundizzjoni luminuża bil-modalità Mixgħul mogħtija mit-televixin, espressa f’perċwentali, imqarrba sal-eqreb numru sħiħ;
għat-televixins b’menu obbligatorju: il-proporzjon tal-luminanza massima tal-modalità Dar u l-luminanza massima tal-iktar kundizzjoni luminuża bil-modalità Mixgħul mogħtija mit-televixin, espressa f’perċentwal, imqarrba sal-eqreb numru sħiħ;
jekk it-televixin fihx merkurju jew ċomb: il-kontenut bħala X,X mg, u l-preżenza taċ-ċomb
(1) Kejl tal-konsum tal-enerġija bil-modalità Mixgħul
Il-kejl tal-konsum tal-enerġija msemmi fl-Anness I, il-Parti 1 għandu jissodisfa l-kundizzjonijiet kollha li ġejjin.
Il-kejl għandu jsir billi tintuża proċedura ta’ kejl li tkun affidabbli, akkurata u riproduċibbli, li tqis l-avvanzi u l-aġġornamenti ġeneralment rikonoxxuti fil-qasam tal-metodi tal-kejl.
Il-kundizzjonijiet tat-televixins għall-kejl tal-konsum tal-enerġija bil-modalità Mixgħul
Settijiet tat-televixin mingħajr menu obbligatorju: Il-konsum tal-enerġija msemmi fil-punti 1 u 2 għandu jitkejjel fil-kundizzjoni tal-modalità Mixgħul tat-televixin kif maħruġ mill-manifattur, jiġifieri l-kontrolli tal-luminożità tat-televixin għandhom ikunu fil-pożizzjoni aġġustata mill-manifattur għall-utent aħħari.
Settijiet tat-televixin b’menu obbligatorju: il-konsum tal-enerġija msemmi fil-punti 1 u 2 għandu jitkejjel fil-kundizzjoni tal-“modalità Dar”.
Moniters tat-televixin mingħajr menu obbligatorju: Il-moniter tat-televixin għandu jkun imqabbad ma’ tjuner apposta. Il-konsum tal-enerġija msemmi fil-punti 1 u 2 għandu jitkejjel fil-kundizzjoni tal-modalità Mixgħul tat-televixin kif maħruġ mill-manifattur, jiġifieri l-kontrolli tal-luminożità tal-moniter tat-televixin għandhom ikunu fil-pożizzjoni aġġustata mill-manifattur għall-utent aħħari. Il-konsum tal-enerġija tat-tjuner mhuwiex rilevanti għall-kejl tal-konsum tal-enerġija fil-modalità Mixgħul tal-moniter tat-televixin.
Moniters tat-televixin b’menu obbligatorju: Il-moniter tat-televixin għandu jkun imqabbad ma’ tjuner apposta. Il-konsum tal-enerġija msemmi fil-punti 1 u 2 għandu jiġi stabbilit fil-kundizzjoni tal-“modalità Dar”.
Il-kejl għandu jsir f’temperatura ambjentali ta’ 23 °C +/– 5 °C.
Il-kejl għandu jsir bl-użu ta’ sinjal vidjo dinamiku b’kontenut ta’ xandir li jirrappreżenta kontenut tipiku tax-xandir televiżiv. Il-kejl għandu jkun il-konsum medju tal-enerġija fuq 10 minuti konsekuttivi.
Il-kejl għandu jsir wara li t-televixin ikun fil-modalità Mitfi għal minimu ta’ siegħa segwit minnufih minn minimu ta’ siegħa fil-modalità Mixgħul u għandu jitlesta qabel massimu ta’ tliet sigħat fil-modalità Mixgħul. Is-sinjal vidjo rilevanti għandu jintwera tul il-ħin kollu li ddum il-modalità Mixgħul. Għat-televixins li magħrufin li jistabilizzaw fi żmien siegħa, dan it-tul ta’ ħin jista’ jitnaqqas jekk il-kejl li jirriżulta jista’ jintwera li qiegħed fi ħdan 2 % tar-riżultati li kieku jintlħaqu bit-tul ta’ ħin deskritt hawn.
Il-kejl għandu jsir b’inċertezza ta’ 2 % jew inqas fil-livell ta’ kunfidenza ta’ 95 %.
Il-kejl għandu jsir billi tiġi diżattivata l-funzjoni tal-Kontroll Awtomatiku tal-Luminożità, jekk teżisti funzjoni bħal din. Jekk tkun teżizti l-funzjoni tal-Kontroll Awtomatiku tal-Luminożità u ma tistax tiġi diżattivata, mela l-kejl għandu jseħħ bid-dawl dieħel direttament fis-sonda tad-dawl ambjentali b’livell ta’ 300 lux jew aktar.
(2) Kejl tal-konsum tal-enerġija bil-modalità Stennija/Mitfi
Il-kejl tal-konsum tal-enerġija msemmi fl-Anness I, il-Parti 2 għandu jissodisfa l-kundizzjonijiet kollha li ġejjin.
Il-konsum tal-enerġija msemmi fil-punti 1(a), 1(b), 2(a) u 2(b) għandu jitkejjel permezz ta’ proċedura ta’ kejl affidabbli, akkurata u riproduċibbli, li tqis l-aħħar avvanzi disponibbli ġeneralment rikonoxxuti fil-metodi tal-kejl.
Il-kejl ta’ enerġija ta’ 0,50 W jew aktar għandu jsir b’inċertezza ta’ 2 % jew inqas fil-livell ta’ kunfidenza ta’ 95 %. Il-kejl ta’ enerġija ta’ inqas minn 0,50 W għandu jsir b’inċertezza ta’ 0,01 W jew inqas fil-livell ta’ kunfidenza ta’ 95 %.
(3) Kejl tal-luminanza massima
Il-kejl tal-konsum tal-enerġija msemmi fl-Anness I, il-Parti 4 għandu jissodisfa l-kundizzjonijiet kollha li ġejjin.
Il-kejl tal-luminożità massima għandu jsir b’miter tal-luminanza, li jagħraf dik il-biċċa tal-iskrin li turi xbiha bajda sħiħa (100 %), li hija parti minn immaġni tat-test tat-tip “test sħiħ tal-iskrin” li ma taqbiżx il-punt tal-livell medju tal-istampa (APL) meta jseħħ kwalunkwe limitar tal-qawwa elettrika fis-sistema tad-drajv tal-luminanza murija.
Il-kejl tal-luminanza massima għandu jsir mingħajr ma jiċċaqlaq il-punt ta’ rilevament tal-miter tal-luminanza fuq l-unità tal-wiri waqt li jseħħ il-qlib minn kundizzjoni għall-oħra kif imsemmi fl-Anness I, il-Parti 4.
Fit-twettiq tal-kontrolli tas-sorveljanza tas-suq imsemmija fl-Artikolu 3 (2) tad-Direttiva 2005/32/KE, l-awtoritajiet tal-Istati Membri għandhom japplikaw il-proċedura ta’ verifika li ġejja għar-rekwiżiti stipulati fl-Anness I.
L-awtoritajiet tal-Istat Membru għandhom jittestjaw unità tat-televixin waħdanija.
Il-mudell għandu jitqies bħala konformi mad-dispożizzjonijiet stipulati fl-Anness I, jekk:
ir-riżultat għall-konsum tal-enerġija fil-modalità Mixgħul ma jaqbiżx b’aktar minn 7 % l-valur limitu applikabbli stipulat fl-Anness I, il-punti 1 u 2 tal-Parti 1; kif ukoll
ir-riżultat għall-konsum tal-enerġija fil-kundizzjonijiet Mitfi/Stennija, kif applikabbli, ma gma jaqbiżx b’aktar minn 0,10 Watt il-valuri limitu applikabbli stipulati fl-Anness I, il-punti (1)(a), 1(b), 2(a) u 2(b) tal-Parti 2; kif ukoll
ir-riżultat għall-proporzjon tal-luminanza massima stipulat fl-Anness I, il-Parti 3 ma jaqax taħt is-60 %;
Wara li jkunu ġew ittestjati tliet unitajiet oħra tal-istess mudell, il-mudell għandu jitqies bħala konformi mar-rekwiżiti stipulati fl-Anness I, jekk:
il-medja tar-riżultati għat-tliet unitajiet tal-aħħar għall-konsum tal-enerġija fil-modalità Mixgħul ma taqbiżx il-valur limitu applikabbli stipulat fl-Anness I, il-punti 1 u 2 tal-Parti 1 b’aktar minn 7 %; kif ukoll
il-medja tar-riżultati għat-tliet unitajiet tal-aħħar għall-kundizzjonijiet Mitfi/Stennija, kif applikabbli, ma taqbiżx il-valuri limitu applikabbli stipulati fl-Anness I, il-punti 1(a), 1(b), 2(a) u 2(b) tal-Parti 2 b’aktar minn 0.10 Watt; kif ukoll
il-medja tar-riżultati għat-tliet unitajiet tal-aħħar għal-luminanza massima stipulata fl-Anness I, il-Parti 3 ma jaqax taħt is-60 %.
Jekk ir-riżultati msemmija fil-punti 4(a) u (b) u (c) ma jintlaħqux, il-mudell għandu jitqies bħala mhux konformi mar-rekwiżiti.
Għall-finijiet tal-verifika tal-konformità mar-rekwiżiti, l-awtoritajiet tal-Istati Membri għandhom jużaw il-proċedura stipulata fl-Anness II u proċeduri ta’ kejl affidabbli, akkurati u riproduċibbli, li jqisu l-avvanzi ġeneralment rikonoxxuti fil-qasam, inklużi metodi stipulati f’dokumenti li n-numru ta’ referenza tagħhom ġie ppubblikat għal dak il-għan f’Il-Ġurnal Uffiċjali tal-Unjoni Ewropea.
Lista ta’ prodotti li jużaw l-enerġija koperti mill-Anness I, il-punt (3) tar-Regolament (KE) Nru 1275/2008
Vidjo kameras
Vidjo rikorders
Rikorders Hi-fi
Sistemi tat-tip “home theatre”
U tagħmir ieħor biex jirrekordja jew jirriproduċi l-ħoss jew l-istampa, inklużi s-sinjali jew teknoloġiji oħra għad-distribuzzjoni tal-ħoss u l-istampa għajr permezz tat-telekomunikazzjoni, iżda esklużi t-televixins kif definit fir-Regolament tal-Kummissjoni (KE) Nru 642/2009.